
Uvod i važnost
Situaciona analiza predstavlja analitičku osnovu za pripremu Strateškog planskog dokumenta Crne Gore za potrebe korišćenja fondova Evropske unije u okviru budućeg Nacionalnog i regionalnog partnerskog plana. Njena svrha je da, na sistematičan i na dokazima zasnovan način, identifikuje glavne razvojne izazove, potrebe, ciljne grupe, razvojne nejednakosti i investiciona uska grla u okviru predmetne oblasti politike, uzimajući u obzir ekonomske, socijalne, teritorijalne i, gdje je relevantno, ekološke dimenzije razvoja.
Značaj situacione analize dodatno proizlazi iz činjenice da je Strateški planski dokument prepoznat od strane Evropske komisije kao jedan od ključnih elemenata za ispunjenje mjerila za zatvaranje Poglavlja 22 – Regionalna politika i koordinacija strukturnih instrumenata, konkretno mjerila 2. Evropska komisija očekuje dostavljanje sveobuhvatnog, sažetog i kvalitetnog nacrta strateškog planskog dokumenta, koji u kontekstu finansijske perspektive 2021–2027 odgovara logici „Partnership Agreement“, a koji treba da obuhvati stratešku analizu, uključujući izazove, potrebe i ciljne grupe, odabrane prioritete i ciljeve, glavne očekivane rezultate, planirane tematske cjeline i izvore finansiranja, mehanizme za obezbjeđivanje usklađenosti sa relevantnim prioritetima i strategijama Evropske unije, kao i okvir upravljanja u skladu sa Evropskim kodeksom ponašanja o partnerstvu.
U tom smislu, situaciona analiza ne služi samo kao opis postojećeg stanja, već kao polazna tačka za definisanje prioritetnih pravaca djelovanja, očekivanih rezultata i budućih reformskih i investicionih intervencija. U skladu sa metodološkim pristupom za izradu Strateškog planskog dokumenta, razvojni izazovi se posmatraju kao problemi koji zahtijevaju javnopolitički odgovor, a ne kao unaprijed definisane mjere ili rješenja. Zbog toga analiza mora da poveže raspoložive statističke i administrativne podatke, nalaze nacionalnih strateških dokumenata, relevantne međunarodne i EU izvore, kao i uvide ključnih institucija i partnera.
Situaciona analiza istovremeno ima i važnu funkciju u obezbjeđivanju usklađenosti budućeg strateškog dokumenta sa prioritetima Evropske unije, pravnom tekovinom EU i programskim okvirom za period nakon 2027. godine. Kroz pregled međunarodnog i nacionalnog strateškog i pravnog okvira, planiranih reformi i ključnih pokazatelja, analiza omogućava da se predmetna oblast politike sagleda u širem razvojnom i pristupnom kontekstu, uključujući doprinos pametnom, održivom i inkluzivnom rastu, ekonomskoj, socijalnoj i teritorijalnoj koheziji, kao i smanjenju razvojnih dispariteta.
Pored toga, situaciona analiza je važan alat za strukturiranje dijaloga unutar radnih grupa i sa širim krugom partnera. Njome se obezbjeđuje zajednička analitička osnova za SWOT razmatranje, validaciju nalaza i identifikaciju dugog spiska razvojnih izazova, koji će u narednim koracima biti prioritizovani. Na taj način, situaciona analiza doprinosi transparentnom, participativnom i metodološki utemeljenom procesu planiranja, u skladu sa principom partnerstva i višerazinskog upravljanja.
Opis prioritetnih područja 
	Kod prioritetne oblasti nivo 1
	Naziv  prioritetne oblasti nivo 1

	Istraživanje i inovacije
	13.54
	Fundamentalna istraživanja

	
	
	13.55
	Kapitalna imovina

	
	
	13.21
	Saradnja

	13.57
	Otpornost, odbrana i bezbjednost

	
	
	13.58
	Društvene nauke


Situaciona analiza 
Prioritetno područje nivo 1
Oblast Istraživanja i inovacija ima strateški značaj za dugoročni razvoj Crne Gore, posebno u kontekstu jačanja konkurentnosti, modernizacije ekonomije, digitalne i zelene tranzicije, te procesa pristupanja Evropskoj uniji. Nacionalni okvir u ovoj oblasti polazi od potrebe da se istraživanje, razvoj i inovacije snažnije povežu sa potrebama privrede i društva, uz istovremeno jačanje naučne izvrsnosti, ljudskih resursa, istraživačke infrastrukture i institucionalne koordinacije.
U prethodnom periodu Crna Gora je ostvarila napredak u unapređenju zakonodavnog, strateškog i organizacionog okvira za istraživanje i inovacije, uključujući razvoj pametne specijalizacije, jačanje inovacione infrastrukture i uvođenje novih instrumenata podrške. Ipak, sistem je i dalje u fazi konsolidacije i suočava se sa izraženim strukturnim ograničenjima, među kojima se posebno izdvajaju nizak nivo ulaganja, ograničena komercijalizacija rezultata istraživanja, nedovoljno razvijena saradnja između nauke i privrede, neujednačeni kapaciteti ključnih aktera inovacionog ekosistema, kao i potreba za daljim jačanjem institucionalnog okvira za upravljanje, sprovođenje i praćenje politika u oblasti nauke i istraživanja.
Raspoloživi pokazatelji potvrđuju takvu poziciju. Prema European Innovation Scoreboard 2025, Crna Gora je klasifikovana kao Emerging Innovator, sa ukupnim inovacionim učinkom na nivou od 45,3% prosjeka EU. Evropska komisija je u Izvještaju za 2025. godinu dodatno ukazala da su R&D područje sa značajnim potencijalom, ali i sa potrebom za daljim jačanjem strateškog usmjerenja, boljom koordinacijom politika i institucija, većim ulaganjima i snažnijim fokusom na rezultate, kako bi doprinos ove oblasti ekonomskom rastu i društvenom razvoju bio vidljiviji i održiviji.
Međunarodni i EU Strateški i pravni okvir
Evropski i međunarodni okvir za istraživanje i inovacije zasniva se na pristupu prema kojem su nauka, tehnologija i inovacije ključni pokretači produktivnosti, konkurentnosti, otpornosti i dugoročnog društveno-ekonomskog razvoja. Za Crnu Goru je ovaj okvir posebno važan jer određuje pravac reformi, standarde institucionalnog razvoja i nivo spremnosti za puniju integraciju u evropski prostor znanja i buduće instrumente EU finansiranja.
Najvažniji operativni okvir Evropske unije u ovoj oblasti predstavlja Horizont Evropa 2021–2027, kao glavni program EU za istraživanje i inovacije, sa fokusom na naučnu izvrsnost, globalne izazove, industrijsku konkurentnost i inovacije zasnovane na naprednim tehnologijama. Crna Gora učestvuje u programima EU za istraživanje i inovacije od 2008. godine, a punopravno je pridružena programu Horizont Evropa od januara 2021. godine. 
Drugi ključni okvir predstavlja Evropski istraživački prostor (ERA), čiji je cilj stvaranje jedinstvenog prostora znanja u kojem istraživači, rezultati istraživanja i tehnologije slobodno cirkulišu. Nova ERA agenda naglašava potrebu za jačanjem ulaganja i reformi u istraživanju i inovacijama, otvorenom naukom, razvojem istraživačkih karijera, boljim povezivanjem istraživanja sa zelenom i digitalnom tranzicijom i jačanjem međunarodne saradnje. Za Crnu Goru je ERA posebno značajan jer postavlja standarde prema kojima treba razvijati istraživački sistem i omogućava jasnije pozicioniranje reformi u kontekstu pristupanja EU.
U inovacionom dijelu evropskog okvira posebno mjesto zauzima Nova evropska agenda inovacija, koja stavlja naglasak na razvoj deep-tech inovacija, startup i scale-up ekosistema, pristup talentima, finansiranju i bolju valorizaciju istraživačkih rezultata. Taj okvir je direktno relevantan za Crnu Goru, s obzirom na to da raspoloživi izvori ukazuju da su među najvećim slabostima sistema upravo niski izdaci poslovnog sektora za R&D, skromna venture capital ulaganja, nizak broj novih doktora nauka i ograničen kapacitet za komercijalizaciju znanja.
Evropski okvir za ovu oblast snažno je povezan i sa konceptom pametne specijalizacije (S3/RIS3), kao ključnim instrumentom za ciljano i dokazima zasnovano usmjeravanje ulaganja u istraživanje i inovacije. U tom smislu, kvalitetan i ažuriran strateški okvir za pametnu specijalizaciju nije važan samo za sektorsku politiku, već i za pripremu buduće kohezione politike. Time istraživanje i inovacije postaju i važan element šireg okvira spremnosti za buduće korišćenje strukturnih fondova.
Pozicija Crne Gore u evropskom okviru istraživanja i inovacija i dalje je relativno slaba. Prema European Innovation Scoreboard 2025, Crna Gora je 33. među zemljama EU i susjednim zemljama, sa učinkom od 45,3% prosjeka EU, što je ispod prosjeka grupe Emerging Innovators. Među relativnim snagama navode se MSP koja uvode produktne i procesne inovacije, inovativna MSP koja sarađuju sa drugima i zaposlenost u inovativnim preduzećima, koja dostiže 137,0% prosjeka EU. S druge strane, među najizraženijim slabostima su dizajn aplikacije, izdaci poslovnog sektora za R&D, direktna i indirektna državna podrška poslovnom R&D i venture capital izdaci, koji su na svega 0,5% prosjeka EU. Ulaganja u digitalne tehnologije jesu porasla i dostižu 50,9% prosjeka EU, ali rast zaposlenih ICT stručnjaka ostaje skroman, dok su digitalne vještine stanovništva i dalje ograničavajući faktor.
U dijelu ljudskih resursa i naučne izvrsnosti, okvirni pokazatelji ukazuju da je Crna Gora ostvarila rast međunarodnih naučnih kopublikacija za 40,2 procentna poena, te umjeren rast publikacija među 10% najcitiranijih za 17,6 procentnih poena u periodu 2018–2025. Istovremeno, broj novih doktora nauka povećan je samo za 4,8 procentnih poena, dok je broj stranih doktoranada opao za 48,1 procentni poen, što ukazuje na ograničenu atraktivnost istraživačkog sistema. Evropski okvir za istraživanje i inovacije zato za Crnu Goru nije samo referentni politički okvir, već i jasan signal da dalji razvoj mora istovremeno obuhvatiti jačanje naučne baze, veću uključenost privatnog sektora, bolju saradnju nauke i privrede i snažnije instrumente za komercijalizaciju i rast inovativnih firmi.
Crnogorski strateški i pravni okvir
Crna Gora je u prethodnim godinama značajno unaprijedila strateški i pravni okvir za oblast istraživanja i inovacija, ali raspoloživi izvori ukazuju da je sistem i dalje u fazi konsolidacije i da ključni izazov više nije samo u donošenju dokumenata, već u njihovoj punoj implementaciji, međusobnoj usklađenosti i prevođenju strateških ciljeva u mjerljive rezultate.
U dijelu nauke i istraživanja, centralni dokument predstavlja Strategija naučnoistraživačke djelatnosti Crne Gore 2024–2028, koja postavlja prioritete razvoja naučnoistraživačkog sistema, unapređenja istraživačke infrastrukture, ljudskih resursa, međunarodne saradnje i integracije u Evropski istraživački prostor. Strategija definiše devet prioritetnih istraživačkih oblasti i uvodi reformske mjere koje se odnose na pravni okvir, razvoj ljudskih resursa, otvorenu nauku i jačanje veza sa ERA.
U dijelu povezivanja nauke, privrede i inovacionih politika, ključni dokument predstavlja Program za nauku i inovacije 2026–2030, koji uspostavlja stabilan i višegodišnje usmjeren okvir za razvoj istraživanja, razvoja i inovacija. Program predviđa indikativnu mogućnost ugovaranja do 131.822.000 eura za istraživanje, nauku i inovacije u petogodišnjem periodu, uz kombinovanje budžetskih, EU i drugih međunarodnih izvora finansiranja. Time se ojačava logika višegodišnjeg finansijskog planiranja i koordinacije na nivou institucionalnog okvira za podršku nauci i inovacijama – Ministarstva prosvjete, nauke i inovacija, Fonda za inovacije, Naučno-tehnološkog parka, IPC Tehnopolis, kao i drugih aktera sistema.
Posebno mjesto u nacionalnom okviru ima Strategija pametne specijalizacije Crne Gore 2019–2024, koja je usmjerila ulaganja prema prioritetnim oblastima sa najvećim razvojnim potencijalom i postavila temelje za povezanije usmjeravanje ekonomskih, naučnih i inovacionih politika. Prema raspoloživim nalazima, Crna Gora je realizovala više od 90% planiranog budžeta prvog ciklusa S3, u vrijednosti većoj od 168 miliona eura, i uspostavila infrastrukturu koja danas čini važnu osnovu savremenog inovacionog sistema. Istovremeno, nova Strategija pametne specijalizacije za period 2026–2031 još nije usvojena, iako bi trebalo da postane glavni okvir za dalje prioritizovanje ulaganja u istraživanje, razvoj i inovacije. Ministarstvo prosvjete, nauke i inovacija uputilo je 29/04/2026 na javnu raspravu Nacrt Strategije pametne specijalizacije 2026-2030 sa Akcionim planom 2026-2027 Poziv za javnu raspravu o Nacrtu Strategije pametne specijalizacije 2026-2031. Javna rasprava trajaće do 19/05/2026. Tokom juna 2026. biće stvoreni uslovi za formalno usvajanje nove Strategije.
U segmentu istraživačke infrastrukture, posebno mjesto zauzima Mapa puta za istraživačku infrastrukturu Crne Gore 2024–2028, koja istraživačku infrastrukturu prepoznaje kao ključni preduslov naučne izvrsnosti, međunarodne vidljivosti, razvoja istraživačkih kompetencija i snažnijeg povezivanja nauke i ekonomije. Ovaj dokument uvodi sistematičniji pristup razvoju istraživačke infrastrukture, pregled postojećih kapaciteta, okvir upravljanja i smjernice za buduće članstvo u međunarodnim i panevropskim istraživačkim infrastrukturama.
U zakonodavnom smislu, sistem se oslanja na Zakon o naučnoistraživačkoj djelatnosti, Zakon o inovacionoj djelatnosti, Zakon o podsticajnim mjerama za razvoj istraživanja i inovacijama i Zakon o visokom obrazovanju. Ovaj pravni okvir je postavio čvršću osnovu za razvoj sistema, ali njegov stvarni efekat zavisi od implementacije podzakonskih akata, evaluacionih mehanizama i kapaciteta institucija za sprovođenje. 
Dodatni izazov predstavlja nedovoljna usklađenost između formalno unaprijeđenog okvira i stvarnih performansi sistema. Naime, sistem je i dalje opterećen niskim i nedovoljno ciljanim ulaganjima, ograničenom komercijalizacijom istraživanja, i neujednačenim organizacionim kapacitetima aktera u sistemu. To znači da se crnogorski strateški i pravni okvir, nakon što je značajno unaprijeđen i zaokružen, u ovoj fazi susrijeće sa izazovima implementacije, koordinacije i ostvarivanja rezultata.
Planirane, trenutne reforme i investicije
Planirane i aktuelne reforme u oblasti istraživanja i inovacija najjasnije su definisane kroz Reformsku agendu Crne Gore 2024–2027, u okviru Reforme 1.2.2 – Dalji razvoj ekosistema istraživanja i inovacija za ekonomiju zasnovanu na znanju. Ova reforma ima za cilj jačanje mehanizama podrške razvoju istraživanja i inovacija u Crnoj Gori, kako bi se osnažili svi ključni akteri nacionalnog ekosistema, uključujući istraživače, inovatore, naučnoistraživačke ustanove, preduzeća, klastere i nevladine organizacije.
Reformska agenda za ovu mjeru predviđa vrlo konkretne rezultate. Predviđeno je povećanje broja finansiranih aktera u nacionalnom sistemu istraživanja i inovacija za 50%, kao i povećanje broja korisnika iz privrede koji koriste usluge inovacionih i tehnoloških infrastruktura za 50%. Istovremeno, planirano je da izdaci privatnog sektora za istraživanje i inovacije dostignu najmanje 15% prosjeka EU, dok izdaci javnog sektora za istraživanje i inovacije treba da porastu na najmanje 35% prosjeka EU, pri čemu se kao polazna pozicija za 2023. godinu navodi 28,1% prosjeka EU. 
Program za nauku i inovacije 2026–2030 potvrđuje ovu reformsku usmjerenost i izričito navodi da daje poseban doprinos realizaciji Reforme 1.2.2. Program operacionalizuje strateške pravce kroz dvije prioritetne ose: jačanje inovacionog ekosistema i poslovnih RDI kapaciteta, te modernizaciju istraživačke infrastrukture i istraživačkih kapaciteta. U tom smislu, reformski okvir dobija konkretnu operativnu razradu kroz programe, instrumente, korisnike i indikativni finansijski okvir.
Aktuelne reformske aktivnosti obuhvataju i dalje jačanje zakonodavnog i institucionalnog okvira. Naime, Evropska komisija je u Izvještaju za 2025. godinu preporučila da se pripreme i sprovedu odgovarajući implementacioni propisi vezani za Zakon o naučnoistraživačkoj djelatnosti. Nova generacija pravnih rješenja treba da unaprijedi prepoznavanje i praćenje istraživačkih aktera, evaluaciju sistema, digitalizaciju u skladu sa EU standardima, podsticajne mjere za razvoj istraživanja i inovacija i tehničko usklađivanje inovacionog zakonodavstva[footnoteRef:1]. [1:  Sa ciljem implementacije Zakona o naučnoistraživačkoj djelatnosti, usvojeni su sljedeći pravilnici:
-	Pravilnik o bližim uslovima za izdavanje i obnavljanje licence za obavljanje naučnoistraživačke djelatnosti; 
-	Pravilnik o kriterijumima za upis na listu nezavisnih eksperata i načinu ocjenjivanja naučnoistraživačkih programa i projekata;
-	Pravilnik o bližem sadržaju registra licenciranih naučnoistraživačkih ustanova; 
-	Pravilnik o uslovima za odobravanje i načinu korišćenja sredstava iz budžeta države za finansiranje, odnosno sufinansiranje naučnoistraživačke djelatnosti; 
-	Pravilnik o bližem načinu upravljanja podacima u okviru informacionog sistema za nauku i istraživanje; 
-	Pravilnik o bližim uslovima i kriterijumima za dodjelu nagrada za dostignuća u oblasti naučnoistraživačke djelatnosti, uključujući i iznose nagrada
] 

U reformskoj perspektivi veoma je važno i pitanje nove Strategije pametne specijalizacije. Nova S3, čije se usvajanje očekuje tokom 2026. godine, treba da postane glavni okvir za prioritizaciju ulaganja u istraživanje, razvoj i inovacije iz nacionalnog budžeta i IPA III. U praksi, za oblast istraživanja i inovacija to znači da strateški okvir mora biti ažuran, dovoljno fokusiran, usklađen sa EU prioritetima i upotrebljiv za buduće programiranje ulaganja.
Reformski proces uključuje i jačanje koordinacije između ključnih institucija – Ministarstva prosvjete, nauke i inovacija, Fonda za inovacije, Naučno-tehnološkog parka, IPC Tehnopolis, univerziteta i struktura za transfer tehnologije. U tom smislu, reformski pravac ide ka sistemu koji je manje fragmentisan, više usmjeren na rezultate i bolje pripremljen za korišćenje sredstava EU.
Ključni indikatori
	Indikator
	Crna Gora
	EU-27
	Godina / napomena
	Izvor

	Ukupni inovacioni učinak (European Innovation Scoreboard)
	45,3
	100 (EU=100)
	2025
	EIS 2025 Country Profile Montenegro / Guideline on R&I

	Status na European Innovation Scoreboard
	Emerging Innovator
	—
	2025
	EIS 2025 Country Profile Montenegro / Guideline on R&I

	Budžetska izdvajanja države za istraživanje i razvoj (GBARD) (% BDP)
	0,02
	0,71
	2024
	Eurostat – Government budget allocations for R&D

	Izdaci za istraživanje i razvoj (% BDP)
	0,4%
	2,2%
	CG: procjena za 2024; EU: 2024
	EK Izvještaj o Crnoj Gori 2025 / Eurostat

	Izdaci javnog sektora za istraživanje i razvoj (u odnosu na EU prosjek)
	31,7
	100 (EU=100)
	2025
	EIS 2025 Country Profile Montenegro / Guideline on R&I

	Izdaci poslovnog sektora za istraživanje i razvoj (u odnosu na EU prosjek)
	9,7
	100 (EU=100)
	2023
	Strategija naučnoistraživačke djelatnosti 2024–2028

	Izdaci poslovnog sektora za istraživanje i razvoj (% BDP)
	0,20%
	—
	CG: 2018
	Program za nauku i inovacije 2026–2030

	Novi doktori nauka (indeks, EU=100)
	9,8
	100
	2024
	European Innovation Scoreboard 2025: Country Profile – Montenegro

	Naučne publikacije među 10% najcitiranijih (indeks, Eu=100)
	33,2
	100
	2024
	European Innovation Scoreboard 2025: Country Profile – Montenegro

	Javno-privatne ko-publikacije (u odnosu na EU prosjek)
	33,1
	100 (EU=100)
	2024
	Program za nauku i inovacije 2026–2030

	Zaposlenost u inovativnim preduzećima (u odnosu na EU prosjek)
	137,0
	100 (EU=100)
	2025
	EIS 2025 Country Profile Montenegro / Guideline on R&I

	Inovativna MSP koja sarađuju sa drugima (u odnosu na EU prosjek)
	146,0
	100 (EU=100)
	2025
	EIS 2025 Country Profile Montenegro / Guideline on R&I

	Izdaci za venture capital (u odnosu na EU prosjek)
	0,5
	100 (EU=100)
	2025
	EIS 2025 Country Profile Montenegro / Guideline on R&I

	Ulaganja u digitalne tehnologije (u odnosu na EU prosjek)
	50,9
	100 (EU=100)
	2025
	EIS 2025 Country Profile Montenegro / Guideline on R&I

	Lica sa iznad osnovnog nivoa ukupnih digitalnih vještina (u odnosu na EU prosjek)
	28,1
	100 (EU=100)
	2025
	EIS 2025 Country Profile Montenegro / Guideline on R&I

	Broj potpisanih Horizon Europe grantova
	31
	—
	stanje do 2025
	Horizon Europe dashboard / Guideline on R&I

	Horizon Europe finansiranje
	4,83 mil. €
	—
	stanje do 2025
	Horizon Europe dashboard / Guideline on R&I

	Istraživači, ekvivalent punog radnog vremena (FTE)
	469
	1,86 miliona
	2019
	Eurostat, researchers in full-time equivalent (FTE);

	Ukupno osoblje u istraživanju i razvoju, ekvivalent punog radnog vremena (FTE)
	685
	2,9 miliona
	2019
	Eurostat, researchers in full-time equivalent (FTE);

	Istraživanje i razvoj u radnoj snazi
	oko 0,3%
	oko 1%
	posljednji raspoloživi podaci u izvoru
	Guideline on R&I

	Broj licenciranih naučnoistraživačkih ustanova
	48
	—
	stanje u PPCG 2026–2027
	PPCG 2026–2027

	Broj registrovanih subjekata inovacione djelatnosti
	294
	—
	Stanje na kraju 2025
	Izvještaj MPNI

	Broj zasebnih operativnih tijela za sprovođenje programa podrške nauci i istraživanju
	0
	_
	Stanje na kraju 2025
	


Tematske cjeline
Za oblast politike Istraživanje i inovacije, tematske cjeline su definisane na osnovu:
(i) ključnih nalaza o stanju sistema istraživanja i inovacija u Crnoj Gori;
(ii) relevantnih interventnih polja u ovoj oblasti politike i
(iii) nacionalnog i EU strateškog okvira koji ovu oblast posmatra kroz istraživačke kapacitete, infrastrukturu, saradnju sa privredom, inovacioni ekosistem i reformske pretpostavke za efikasno upravljanje.
Prema tome, predlažu se sljedeće indikativne tematske cjeline:
	Kod tematske cjeline
	Naziv tematske cjeline

	13.1
	Istraživački kapaciteti, ljudski resursi i naučna izvrsnost

	13.2
	Istraživačka i inovaciona infrastruktura i podrška razvoju ekosistema

	13.3
	Saradnja nauke i privrede, transfer tehnologije i inovacije u preduzećima

	13.4
	Upravljanje sistemom, reformski okvir i međunarodna integracija



13.1 Istraživački kapaciteti, ljudski resursi i naučna izvrsnost ova tematska cjelina obuhvata osnovne strukturne elemente javnog istraživačkog sistema: nivo ulaganja u istraživanje i razvoj, broj i strukturu istraživača, atraktivnost istraživačke karijere, doktorske studije, međunarodnu naučnu vidljivost i kvalitet istraživačkih rezultata. Ovakvo grupisanje je opravdano jer raspoloživi izvori ukazuju da su nizak intenzitet ulaganja, ograničeni ljudski resursi i potreba za jačanjem izvrsnosti među ključnim razvojnim pitanjima u ovoj oblasti.
13.2 Istraživačka i inovaciona infrastruktura i podrška razvoju ekosistema ova cjelina obuhvata istraživačku infrastrukturu u užem smislu, ali i širi ekosistem podrške koji čine Naučno-tehnološki park, IPC Tehnopolis, Fond za inovacije, centri izvrsnosti, laboratorije, oprema i usluge podrške inovacionim akterima. Njeno izdvajanje je važno jer kvalitet i dostupnost infrastrukture predstavljaju ključan preduslov za naučnu izvrsnost, razvoj inovacija i dugoročnu održivost sistema.
U okviru ove tematske cjeline posebno je važno sagledati i teritorijalnu dostupnost istraživačke i inovacione infrastrukture, imajući u vidu da su ključni infrastrukturni i organizacioni kapaciteti koncentrisani u ograničenom broju lokacija, dok se značajni prirodni i sektorski potencijali za primijenjena istraživanja nalaze i u manje razvijenim područjima, posebno na sjeveru Crne Gore. U tom kontekstu, modeli teritorijalno usmjerenog transfera znanja i tehnologije, uključujući pilot-pristupe zasnovane na konceptu živih laboratorija, mogu doprinijeti povezivanju lokalnih resursa, privrede, lokalnih zajednica i istraživačko-inovacionih aktera u oblastima bioekonomije, održivog upravljanja prirodnim resursima, zelenih tehnologija i obnovljivih izvora energije.
13.3 Saradnja nauke i privrede, transfer tehnologije i inovacije u preduzećima ova cjelina objedinjuje pitanja saradnje između istraživačkih organizacija i poslovnog sektora, tehnološkog transfera, komercijalizacije rezultata istraživanja, podrške inovativnim MSP i startapovima, kao i razvoja inovacija u preduzećima. Takav pristup je opravdan jer se upravo u toj vezi nalazi jedan od najizraženijih razvojnih izazova Crne Gore koji se ogleda u nedovoljno snažnoj povezanosti sa potrebama privrede i tržišnom valorizacijom znanja.
13.4 Upravljanje sistemom, reformski okvir i međunarodna integracija ova cjelina obuhvata zakonodavni i strateški okvir, institucionalnu koordinaciju i razvoj sistema, upravljanje i praćenje, usklađenost sa evropskim prioritetima, međunarodnu i evropsku istraživačku saradnju, kao i reformske zahtjeve koji proizlaze iz Reformske agende i procesa pripreme za buduće korišćenje EU fondova. Njeno izdvajanje je važno jer razvoj sistema ne zavisi samo od pojedinačnih instrumenata podrške, već i od daljeg jačanja institucionalnog okvira, kvaliteta upravljanja, koordinacije i integracije u evropski prostor istraživanja i inovacija.
Lista razvojnih izazova
	Broj
	Kod
	Naziv razvojnog izazova
	Obrazloženje

	01
	PA13-01
	Nizak intenzitet ulaganja u istraživanje i razvoj
	Izdaci za istraživanje i razvoj u Crnoj Gori procijenjeni su na 0,4% BDP-a u 2024, dok je prosjek EU iznosio 2,2% BDP-a, što ukazuje na značajan investicioni jaz i ograničene mogućnosti za snažniji razvoj istraživačkih kapaciteta i rezultata.

	02
	PA13-02
	Nedovoljna atraktivnost istraživačkog sistema
	Crna Gora bilježi samo ograničen napredak u indikatoru novih doktora nauka (+4,8 procentnih poena u periodu 2018–2025), dok je broj stranih doktoranada opao, što ukazuje na ograničenu atraktivnost sistema i izazove u privlačenju i zadržavanju istraživača.

	03
	PA13-03
	Odliv istraživača i visokoobrazovanih kadrova
	Brain drain se prepoznaje kao jedno od ključnih ograničenja sistema. U uslovima male istraživačke baze, odlazak kvalifikovanih kadrova dodatno smanjuje kapacitet za izvrsna istraživanja i međunarodnu konkurentnost.

	04
	PA13-04
	Ograničena istraživačka baza i mali obim sistema
	Prema raspoloživim podacima, u istraživanju i razvoju bilo je zaposleno 2.330 lica u 2023, dok se procjenjuje da istraživanje i razvoj obuhvata oko 0,3% ukupne radne snage, naspram približno 1% na nivou EU, što ukazuje na usku istraživačku bazu.

	05
	PA13-05
	Nedovoljan broj novih doktora nauka i ograničen talenat u ICT-u
	U European Innovation Scoreboard profilu za Crnu Goru, novi doktori nauka i raspoloživ talenat u ICT sektoru identifikovani su među slabijim tačkama sistema, što ograničava razvoj naučne izvrsnosti i tehnološki intenzivnih inovacija.

	06
	PA13-06
	Nedovoljna međunarodna konkurentnost istraživanja
	Iako Crna Gora bilježi rast međunarodnih naučnih kopublikacija (+40,2 procentna poena) i publikacija među 10% najcitiranijih (+17,6 p.p.) u periodu 2018–2025, ukupna veličina sistema ostaje mala, a međunarodna vidljivost još nedovoljna za snažnije pozicioniranje.

	07
	PA13-07
	Nedovoljno razvijen sistem praćenja performansi istraživanja
	U više strateških dokumenata navodi se potreba za jačanjem praćenja i evaluacije sistema. Bez pouzdanijih i redovno ažuriranih podataka o učincima, teže je usmjeravati ulaganja i donositi politike zasnovane na dokazima.

	08
	PA13-08
	Nedovoljno usmjerenje istraživanja ka društvenim i ekonomskim potrebama
	Više izvora ukazuje da sistem još nije dovoljno usmjeren na istraživanja sa jačim potencijalom primjene. To ograničava doprinos nauke razvoju privrede, javnih politika i odgovoru na društvene izazove.

	09
	PA13-09
	Izazovi u održavanju i daljem razvoju istraživačke infrastrukture
	Više izvora naglašava da, pored novih ulaganja, poseban izazov predstavljaju održavanje, modernizacija i dugoročna održivost istraživačke infrastrukture, kao i potreba da se postojeće usluge nadograđuju i šire.

	10
	PA13-10
	Nedovoljna dostupnost i otvoreni pristup istraživačkoj infrastrukturi
	Otvoreni pristup istraživačkoj infrastrukturi još nije u potpunosti implementiran. Time se smanjuje mogućnost da infrastrukturu šire koriste istraživači i privreda, posebno za primijenjena istraživanja i transfer znanja.

	11
	PA13-11
	Nedovoljna funkcionalna povezanost istraživačke i inovacione infrastrukture
	Crna Gora je razvila važnu inovacionu infrastrukturu, uključujući NTP CG, IPC Tehnopolis i Fond za inovacije. Međutim, izazov se odnosi na njihovo dalje funkcionalno povezivanje u koherentan razvojni lanac koji korisnike vodi od istraživanja, ideje i prototipa do komercijalizacije, internacionalizacije i rasta.

	12
	PA13-12
	Nedovoljno specijalizovane usluge podrške za startapove i inovativna preduzeća
	Iako je inovacioni ekosistem ojačan, ipak ostaje izazov u daljem razvoju specijalizovanih usluga koje odgovaraju različitim fazama razvoja startapova i inovativnih MSP. 

	13
	PA13-13
	Nedovoljno integrisana podrška za akceleraciju iskaliranja inovativnih projekata
	 Postoje programi predakceleracije i akceleracije, uključujući BoostMeUp, programe Fonda za inovacije, NTP-a i IPC Tehnopolisa, kao i Regionalni akcelerator. Međutim, podrška još nije dovoljno integrisana i kontinuirana kroz sve faze razvoja, posebno u dijelu investicione spremnosti, pristupa kapitalu, internacionalizacije i izlaska na tržišta.

	14
	PA13-14
	Nedovoljna teritorijalna rasprostranjenost podrške inovacijama
	Ključni infrastrukturni i organizacioni kapaciteti koncentrisani su u ograničenom broju lokacija, što umanjuje dostupnost usluga podrške inovacijama za aktere iz drugih djelova zemlje.

	15
	PA13-15
	Ograničeni kapaciteti za strateško upravljanje infrastrukturom
	Postoji potreba za održivije modele upravljanja i finansiranja infrastrukture, uključujući bolji balans javnih sredstava, prihoda korisnika i međunarodnih izvora, posebno za NTP i druge nove strukture.

	16
	PA13-16
	Nedovoljna integracija u panevropske istraživačke infrastrukture
	Mapa puta za istraživačku infrastrukturu naglašava važnost pristupa i članstva u panevropskim istraživačkim infrastrukturama, ali taj segment još nije dovoljno razvijen da bi značajnije povećao međunarodnu povezanost i pristup vrhunskim kapacitetima.

	17
	PA13-17
	Nedovoljna specijalizacija i koordinacija usluga inovacione infrastrukture
	Iako NTP CG i IPC Tehnopolis obezbjeđuju niz javno dostupnih infrastrukturnih, programskih i savjetodavnih usluga, njihov portfolio još nije dovoljno razvijen, specijalizovan i međusobno povezan da u kontinuitetu podrži korisnike od ideje i inkubacije do komercijalizacije, internacionalizacije i skaliranja inovativnih rješenja.

	18
	PA13-18
	Nedovoljno razvijena saradnja nauke i privrede
	Saradnja između istraživačkih organizacija i poslovnog sektora i dalje je ograničena. To potvrđuje i nizak nivo javno-privatnih kopublikacija, koji iznosi 33,1% prosjeka EU, kao i mali obim zajedničkih projekata.

	19
	PA13-19
	Ograničeni kapaciteti za transfer tehnologije
	Više izvora ukazuje na ograničene kapacitete univerziteta za transfer tehnologije. Time se smanjuje mogućnost da istraživački rezultati budu pretvoreni u patente, spin-off kompanije i tržišno primjenjiva rješenja.

	20
	PA13-20
	Nizak nivo povjerenja između istraživačkog i poslovnog sektora
	Postoji nizak nivo povjerenja između biznisa i istraživača, što otežava razvoj zajedničkih projekata, ugovornih istraživanja i dugoročnih partnerstava.

	21
	PA13-21
	Nedovoljno uključivanje poslovnog sektora u istraživanje i razvoj
	Izdaci poslovnog sektora za R&D i dalje su vrlo niski. Prema raspoloživim podacima, oni iznose 9,7% prosjeka EU, a u jednom od nacionalnih izvora za raniji period procjenjuju se na svega 0,20% BDP-a.

	22
	PA13-22
	Mali broj korisnika i ograničen obim zajedničkih projekata
	Postoji mali broj korisnika i ograničen obim projekata saradnje. To znači da postojeći instrumenti još nemaju dovoljan sistemski uticaj na transformaciju odnosa nauke i privrede.

	23
	PA13-23
	Slaba komercijalizacija rezultata istraživanja
	Kapacitet za komercijalizaciju istraživanja i podršku rastu startapova i inovativnih MSP ostaje ograničen. To znači da formalno jačanje sistema još ne daje dovoljno snažne tržišne ishode.

	24
	PA13-24
	Nedovoljno razvijena preduzetnička kultura zasnovana na znanju
	Ovo je jedan od razvojnih izazova u obrazovnom sistemu što ograničava bazu za nastanak novih inovativnih poduhvata.

	25
	PA13-25
	Ograničen pristup finansiranju za inovativna preduzeća
	Venture capital izdaci u Crnoj Gori iznose svega 0,5% prosjeka EU. 

	26
	PA13-26
	Nedovoljna sektorska orijentacija istraživanja i inovacija
	Postoji nedovoljno uključivanje privatnog sektora u istraživanja u oblastima kao što su digitalne tehnologije, energija, zelena tranzicija, zdravlje, industrija, otpornost i svemir, iako su to oblasti sa velikim razvojnim potencijalom.

	27
	PA13-27
	Ograničen obuhvat inovativnih preduzeća instrumentima podrške
	Uprkos rastu broja programa i korisnika podrške, inovacioni ekosistem zahtijeva širi i bolje diferenciran portfolio instrumenata. Izazov se odnosi na obuhvat različitih faza razvoja preduzeća, dostupnost podrške van glavnih inovacionih centara i jačanje kontinuiteta podrške od ideje do komercijalizacije i rasta.

	28
	PA13-28
	Nedovoljna operativna koordinacija instrumenata podrške u nacionalnom inovacionom ekosistemu
	Koordinacioni okvir je uspostavljen kroz pametnu specijalizaciju i Program za nauku i inovacije 2026–2030. Međutim, prostor za unapređenje postoji u operativnom usklađivanju instrumenata podrške, razmjeni podataka, izbjegavanju preklapanja i zajedničkom praćenju rezultata između ključnih aktera sistema.

	29
	PA13-29
	Nedovoljno razgraničene funkcije strateškog upravljanja i operativne implementacije u sistemu nauke i istraživanja
	U oblasti inovacija uspostavljen je jasniji institucionalni model u kojem Fond za inovacije ima operativni mandat za sprovođenje instrumenata podrške, dok su u oblasti nauke i istraživanja funkcije planiranja, finansiranja i implementacije nacionalnih programa dominantno koncentrisane u resornom ministarstvu. Iako takav model nije ocijenjen kao nedovoljan, međunarodne analize ukazuju da bi dalje razgraničenje strateških i operativnih funkcija moglo doprinijeti većoj efikasnosti, specijalizaciji i održivosti sistema.

	30
	PA13-30
	Ograničeni mehanizmi za praćenje efekata unaprijeđenog pravnog okvira u oblasti nauke i inovacija
	Pravni i podzakonski okvir u oblasti nauke i inovacija značajno je unaprijeđen tokom 2024. i 2025. godine i usklađivan sa evropskim okvirom i praksom. Izazov se više ne odnosi na njegovu formalnu zaokruženost, već na dosljednu primjenu, praćenje efekata novih rješenja i korišćenje nalaza evaluacija za dalje prilagođavanje instrumenata podrške i institucionalnih procedura.

	31
	PA13-31
	Nedovoljna usklađenost sistema sa potrebama buduće kohezijske politike
	Potreban novi kvalitetan strateški planski dokument kako bi sistem istraživanja i inovacija bio bolje pripremljen za programiranje budućih ulaganja iz EU fondova.

	32
	PA13-32
	Ograničeno učešće u međunarodnim i EU programima
	Crna Gora je do sada u okviru Horizont Evropa potpisala 31 grant u vrijednosti od 4,83 mil. eura. To potvrđuje napredak, ali i dalje relativno skroman obim učešća u odnosu na potencijal i potrebe sistema.

	33
	PA13-33
	Nedovoljno korišćenje potencijala međunarodne i dijasporske saradnje
	Strategija naučnoistraživačke djelatnosti i drugi dokumenti naglašavaju međunarodnu saradnju, ali raspoloživi izvori ukazuju da potencijal regionalnog, bilateralnog i dijasporskog povezivanja još nije dovoljno iskorišćen.

	34
	PA13-34
	Nedovoljno razvijen pravni okvir za intelektualnu svojinu i AI
	Pravni okvir za zaštitu intelektualne svojine i za proizvodnju i upotrebu vještačke inteligencije nije uspostavljen, što može usporiti razvoj inovacija u naprednim tehnološkim oblastima.

	35
	PA13-35
	Ograničena raspoloživost i uporedivost podataka za upravljanje sistemom
	Za dio važnih pokazatelja u oblasti istraživanja i inovacija i dalje postoje praznine ili neujednačenosti u podacima, što otežava precizno praćenje učinaka i planiranje intervencija zasnovanih na dokazima.

